Ellen Trane Nørby (V), 2013-10-08:
Hensigten med det lovforslag, som vi skal behandle her i dag, er jo at omlægge og modernisere den danske mediestøtte, så den medvirker til at løfte den demokratiske debat og fremme mangfoldigheden i medierne.
Der er ingen tvivl om, at den intention er vi sådan set enige i fra Venstres side, og dermed burde vi jo sådan set også have kunnet nå til enighed om den overordnede målsætning om, at vi også i en tid, hvor medierne konvergerer, fortsat skal opretholde et alsidigt og mangfoldigt mediemarked, som kan være med til at understøtte den demokratiske debat, og som kan være med til at understøtte dækningen af, hvad der sker i et samfund som det danske, og som samtidig også er med til at understøtte mediernes demokratiske, kritiske og uafhængige funktion.
Vi er altså enige med regeringen i det overordnede mål om en omlægning af mediestøtten, men vi er desværre ikke enige med regeringen i den måde, som man med L 20 har foreslået at omlægge støtten på.
Vi synes ikke, at det er en reel modernisering, der er tale om i L 20.
Vi synes, det er ærgerligt, at regeringen på ingen måde tør træffe de rigtige beslutninger og tør træde ind i den digitale virkelighed, som medierne befinder sig i, og dermed også lave en moderniseret lovgivning, som forholder sig til, at i dag er tv ikke kun tv, DR er ikke kun radio og tv, og aviser er ikke kun aviser, men at alle i dag er til stede på digitale platforme, at der er nye nichemedier, der opstår hver dag, og at de medier ligger i indbyrdes konkurrence og deler nyheder på kryds og tværs og er med til at give vores mediemarked en helt anden underskov og en helt anden mangfoldighed, end der var tale om tidligere.
Derfor synes vi egentlig også, at den måde, som regeringen har tilrettelagt L 20 på, på mange måder bliver bagudskuende, og at den sammensmeltning, som der sådan set var en bred politisk enighed om var ved at ske, også burde have mundet ud i, at vi nu lavede en ny og moderniseret medielovgivning, hvor vi med en overgangsordning lagde grundstenene til, at vi kunne modernisere mediestøtten, men hvor vi samtidig også satte nogle sigtelinjer op for, hvordan vi reelt set kunne gøre mediestøtten teknologineutral og platformsneutral.
I stedet for ligesom at lave en lovgivning, der for alvor peger fremad, har regeringen sammen med Enhedslisten nu lavet en aftale, som pålægger medierne en ekstra lønsumsafgift og dermed er med til at koste arbejdspladser rundt i landet.
Desuden har regeringen også sammen med Enhedslisten i forbindelse med finansloven opfundet en reklameafgift, som også påvirker mange af de samme medieaktører, som det her lovforslag rummer.
Man sender en check til LO som tak for velkomstsstøtten og indfører et ejerskabskriterie, som jo reelt set betyder, at et dagblad som Ingeniøren lige pludselig står i den situation, at de, fordi de er ejet af ingeniørernes forening i Danmark, ikke kan modtage støtte, men hvis de solgte en vis del af deres ejerskab til en medieaktør som Berlusconi eller Murdoch, ville de lige pludselig kunne modtage mediestøtte.
Med den aftale, man laver med Enhedslisten, ender vi så i en situation, hvor vi reelt set får sådan et mediestøttebingo, hvor der er nogle, der falder ud som vindere, og nogle, der falder ud som tabere.
Tag f.eks. Ekstra Bladet
; Ekstra Bladet vinder adskillige millioner kroner på den omlægning, som regeringen laver sammen med Enhedslisten, hvorimod et lille regionalt medie som Samsø Posten, som dækker et lille område, hvor der ikke er andre medieaktører, helt står til at miste deres støtte.
Det er uigennemtænkt, det er ulogisk, det har intet med demokratisk debat og samfundsforankring af mediestøtten at gøre, og det har intet med nytænkning, fremadrettethed og en modernisering af mediestøtten at gøre.
Det er også derfor, at vi fra Venstres side med beklagelse kan konstatere, at på trods af de mange bekymringer, der også er fremkommet i høringsprocessen og i høringssvarene fra organisationer og interessenter i mediebranchen, så er der ikke fra regeringens side på nogen måde lagt op til at flytte et komma i lovforslaget.
Det er også derfor, at vi i dag må sige, som vi også sagde, da forhandlingerne pågik, at vi ikke kommer til at støtte det lovforslag, der ligger i dag.
Vi havde håbet på, at vi kunne have lavet en reel modernisering af medielovgivningen i et bredt fællesskab herinde i Folketinget.
Det har ikke været muligt, for regeringen har ikke haft viljen til reelt set at være med til at modernisere mediestøtten.
Derfor kan vi heller ikke støtte L 20, som det foreligger.